	Na temelju članka 42. Zakona o lokalnim porezima („Narodne novine“ broj 115/16) i članka 30. Statuta Općine Koprivnički Bregi („Službeni glasnik Koprivničko-križevačke županije“ broj 6/13), Općinsko vijeće Općine Koprivnički Bregi na 2. sjednici održanoj 31. kolovoza 2017. donijelo je



O D L U K U
o općinskim porezima Općine Koprivnički Bregi



I. OPĆA ODREDBA

Članak 1.

	Odlukom o općinskim porezima Općine Koprivnički Bregi (u daljnjem tekstu: Odluka) utvrđuju se vrste poreza, stope, visina, način obračunavanja, plaćanje i oslobađanje pri plaćanju općinskih poreza koji su vlastiti izvor prihoda Općine Koprivnički Bregi (u daljnjem tekstu: Općina).


II. VRSTE POREZA

Članak 2.

	Općini pripadaju sljedeći porezi:

	1. Porez na potrošnju,
	2. Porez na korištenje javnih površina,
	3. Porez na nekretnine.

Članak 3.

	Kod poreza na potrošnju i poreza na korištenje javnih površina utvrđuju se stope i visina poreza te način obračuna i plaćanja.

	1. Porez na potrošnju

Članak 4.

	Porez na potrošnju alkoholnih pića (vinjak, rakiju i žestoka pića), prirodnih vina, specijaliziranih vina, piva i bezalkoholnih pića plaća se po stopi od 3%.
	Osnovicu poreza na potrošnju čini prodajna cijena pića koje se proda u ugostiteljskim objektima na području Općine, a u koju nije uključen porez na dodanu vrijednost.
Članak 5.

	Obveznik poreza na potrošnju je pravna ili fizička osoba koja pruža ugostiteljske usluge na području Općine.

Članak 6.

	Obračunsko razdoblje poreza na potrošnju je od prvog do posljednjeg dana u mjesecu.
Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu PP-MI-PO, a isti se mora predati u nadležnu ispostavu Porezne uprave do dvadesetog dana u mjesecu za prethodni mjesec. 
Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.
Nadzor nad obračunavanjem i plaćanjem poreza na potrošnju obavlja nadležna ispostava Porezne uprave.

	2. Porez na korištenje javnih površina

Članak 7.

	Porez na korištenje javnih površina plaća pravna ili fizička osoba koja koristi javnu površinu na području Općine.
	Javnim površinama u smislu ove Odluke smatraju se:
	1. javno prometne površine: ceste, trgovi, ulice, nogostupi, javni prolazi, parkirališta, pločnici, stajališta javnog prometa i slične površine,
	2. javno zelene površine: parkovi, travnjaci, zelene površine uz cestu u naselju (uz stambene objekte i uz javne objekte) i slične površine,
	3. površine i objekti namjenjeni za javne priredbe i slični prostori.

Članak 8.

	Porez na korištenje javne površine plaća se:

	1. za postavu kioska						1.000,00 kuna godišnje,	2. za reklamne panoe					
	    - površine do 2m2 					   200,00 kuna godišnje,
	    - površine 2m2 i više					   500,00 kuna godišnje,
	3. za smještaj ogrjevnog drva, robe, građevinskog
               i drugog materijala					   2,00 kuna/m2 dnevno,
	4. za zabavne putujuće radnje, igraonice na otvorenom   2,50 kuna/m2 dnevno,
	5. za smještaj štandova za povremene prodaje                 4,00 kuna/m2 dnevno,
	6. za smještaj stolova, stolica, klupa, šatora i sličnog 
               namjenjeno povremenoj ugostiteljskoj djelatnosti 	  5,00 kuna/m2 dnevno.

	Od plaćanja poreza na korištenje javnih površina oslobađaju se udruge sa sjedištem na području Općine te u slučajevima kada se javne površine koriste u humanitarne i druge svrhe od javnog interesa.
	Rješenje o razrezu poreza na korištenje javnih površina donosi Jedinstveni upravni odjel Općine Koprivnički Bregi.
	Porez na korištenje javne površine plaća se unaprijed prije zauzimanja javne površine.

	3. Porez na nekretnine

Članak 9.

	Porez na nekretnine propisat će se posebnom Odlukom Općinskog vijeća Općine Koprivnički Bregi


III.  PROVEDBENE ODREDBE

Članak 10.

	Poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, osim poreza propisanih u glavi II. točkama 2. i 3. Općina u cijelosti prenosi na Poreznu upravu.
	Poreznoj upravi za obavljanje poslova iz stavka 1. ovoga članka pripada naknada u iznosu od 5% ukupno naplaćenih prihoda.

Članak 11.

	Porezna uprava je dužna do 15. dana u mjesecu za prethodni mjesec Općini dostavljati zbirna izvješća o utvrđenim i naplaćenim porezima.
	Porezna uprava dužna je dostaviti Općini zbirna izvješća o saldu nenaplaćenih potraživanja poreza i to najkasnije:
	- do 28. veljače tekuće godine, sa stanjem na dan 31. prosinca prethodne godine,
	- do 31. srpnja tekuće godine, sa stanjem na dan 30. lipnja tekuće godine.

Članak 12.

	Ovlašćuje se nadležna organizacija platnog prometa zadužena za raspoređivanje uplaćenih javnih prihoda korisnicima da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.






IV.  PRIJELAZNA I ZAVRŠNA ODREDBA

Članak 13.

Danom stupanja na snagu ove Odluke prestaje važiti Odluka o općinskim porezima („Službeni glasnik Koprivničko-križevačke županije“ broj 16/01).

Članak 14.

	Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE 
OPĆINE KOPRIVNIČKI BREGI

